নিউজডেস্ক,  বাংলাদেশনিউজ২৪x৭.কম  অজয় দেবগনের তানপুর কা সুপার হিরোর সঙ্গে একই সময়ে মুক্তি পাচ্ছে বিশাল বাজেটের মুভি টিজ মার খান৷ তবে ব্যাপারটি নিয়ে তিনি চিন্তিত নন৷ একই সঙ্গে তিনি তাঁর ছবির বক্স অফিস সাফল্যের ব্যাপারেও আশা প্রকাশ করেছেন৷তানপুর কা সুপার হিরো-র গান লঞ্চ-এর সময়ে অজয় সাংবাদিকদের বলেন, এতো ছবি তৈরি হচ্ছে যে, এক সপ্তাহে কেবল একটি ছবি মুক্তি পাবার ঘটনা খুব কমই ঘটে৷ আর তাছাড়া প্রতিটি ছবির গল্পই আলাদা৷ তাই দুটি ছবির মধ্যে তুলনা করার কোন কারণ নেই৷ টিজ মার খান থেকে তানপুর কা সুপার হিরো সম্পূর্ণ  আলাদা একটা ছবি৷  তিনি বলেন, আমরা একটি ভালো ছবি তৈরি করেছি, তাই আমরা আস্থাশীল৷ এটি চমৎকার একটা ছবি৷ আমি এটাকে দারুণ কমেডি এবং এনিমেশনের কারণে আকর্ষণীয় বলে অভিহিত করবো৷ আর ছবিটি শিশু এবং প্রাপ্ত বয়স্ক সবার জন্যেই৷  অজয়ের এই নতুন ছবিটি অ্যাকশন এবং এনিমেশন দুটির সংমিশ্রনে তৈরি৷ ছবিতে অজয় অভিনয় করেছেন স্ত্রী কাজলের সঙ্গে৷ ছবি মুক্তি পাবে ২৪ ডিসেম্বর৷ প্রযোজনা করেছেন কৃশিকা লুলা এবং কুমার মংগত পাঠক৷ আর নির্দেশনায় কিরিত খুরানা৷  বাংলাদেশনিউজ২৪x৭.কম/সুপ্ত/এসএ.